O fetiță care a pășit vineri seara, de 8 martie, pe scena Românii au talent a impresionat pe toată lumea după ce a interpretat melodia "Tu n-ai avut curaj" a regretatei artiste Mădălina Manole. Inclusiv Pavel Bartoș a rămas fără cuvinte când a auzit-o.
Copila are doar 8 ani și când a început să cânte le-a oferit celor prezenți, dar și celor de acasă, senzația că pe scenă se află Mădălina Manole. Asta deoarece are timbrul vocal al solistei. Pavel Bartoș a remarcat primul acest aspect.
"Cântă unu la unu și are doar 8 ani", au fost cuvintele îndrăgitului moderator. Și publicul a fost impresionat, drept dovadă fiind câteva chipuri care au lăcrimat pe parcursul numărului copilei.
Rebeca Rizea, ea este fetița cu vocea Mădălinei Manole. A venit din Alexandria în București pentru a demonstra că are un talent înnăscut și a recunoscut că are mare emoții, mai ales că până la cei opt ani nu a cântat decât la două concursuri.
Rebeca nu știe dacă va urma calea muzicii pe viitor, planul său fiind acela de a deveni medic oftalmolog. Cu toate acestea, a vrut să se asigure de faptul că talentul pe care îl are poate fi șlefuit.
Jurații, la rândul lor au fost uimiți. "Doamne, ce muzică a lăsat Mădălina Manole. Ce a lăsat în sufletele noastre!", a precizat Andra, care a fost completată de Dragoș Bucur.
Actorul i-a spus Rebecăi că deține o voce și un timbru deosebite, dar "puțin spus", mai ales că are o vârstă atât de fragedă. Dragoș Bucur a recunoscut și că i-a luat câteva secunde ca să se asigure că Rebeca interpretează la fel ca Mădălina Manole.
"Rebeca ai o voce și un timbru…deosebite este puțin spus. Este atât de neașteptat să auzi de la o fetiță ca tine… să iasă o voce ca cea pe care am auzit-o încât trebuie să recunosc că mie mi-a luat câteva secunde să îmi dau seama că e pe bune de la tine", a spus actorul.
Andi Moisescu a încurajat-o de asemenea pe Rebecea Rizea să continue cu muzica. I-a precizat că, dacă el ar fi închis ochii, chiar ar fi avut impresia că în fața sa o are pe îndrăgita cântăreață Mădălina Manole.
"Este absolut incredibil cum îi poate suna vocea la 8 ani. La un moment aș fi închis ochii … și chiar dacă nu era vocea Mădălinei Manole, era timbrul Mădălinei, ceea ce este absolut incredibil…Ai o față care e ca soarele așa, pare că a răsărit soarele când apari pe scenă", au fost și cuvintele prezentatorului.